Neuv Sermon Subalpin/A na val la pen-a
Tàula

A na val la pen-a 

A l'é 'n fàit che, ant ës ùltim sécol ij cristian a l'han patì d'ògni sòrt ëd përsecussion pì che tùit ij sécoj ch'a son vnuje prima. An tut ël mond, andeje dapress a Nosgnor Gesù Crist con coerensa a peul costé motobin car. Chiel a l'avìa bin avertine. Lolì an fà nen perde 'd coragi, a l'opòst, an cissa a resiste e a përsiste, sicur che l'ùltima paròla a l'avrà chiel. Scotoma lòn ch'an dis l'evangeli ant ël test ëd costa sman-a.

La persecussion dij dissépoj. "Ma pijé guarda a vojàutri medèsim, përché av daran ant le man dij tribunaj e i sareve stafilà ant le sinagòghe, i sareve rablà dëdnans a 'd governador e dëdnans a 'd rè an càusa 'd mipër ess-je ‘d testimoniansa. Anans ëd lòn, contut, a venta che l'Evangeli a sia predicà an tute le nassion. Quand ch'av ciapran për deve 'n man ëd coj là, deve nen ëd pen-a për lòn ch'i l'avreve da dì, pensje nen. An col moment-là, tut lòn ch'av sarà dàit da dì, dìlo, përché a l'é nen vojàutri ch'i parlereve, ma lë Spirit Sant. Un frel denunsiarà sò frel përchè a sia massà, e 'l pare sò fieul, e ij fieuj as leveran contra pare e mare përch’ a sio condanà a mòrt. I sareve pijà an òdio da tuti an càusa 'd mè nòm, ma col ch'a l'avrà tenù dur fin-a a la fin a sarà salvà" (Marco 13:9-13).

La përsecussion dij cristian a l'é ancheuj na realità sèmper pì granda an tut ël mond. Mach a sente 'd ròbe parèj, tanti a na resto antërdoà: a smija nen possibil. Nosgnor Gesù Crist an mostra mach ëd fé 'l bin, a esse amorèivol, onest, diligent, rispetos... Ël cristian a l'é na përson-a savia e moderà, pacìfica e lìbera: coma podrìa-la mai dé fastidi, ëd dësturb, a quaidun tant da tireje adòss ëd përsecussion e fin-a d'esse massà?

Pura, ël cristian (génit) a "dësturba" a vàire livej. A-i é 'd regim tiranich ch'a vorìo controlé 'l còrp, l'ànima e lë spirit dij sitadin e imponje soa ideologìa o religion, e për lòn a l'han gnun-a toleransa d'idèje e 'd compotament divers da lòn che lor a chërdo convenient. Ël cristian, contut, a serv mach un sol Signor, Gesù Crist. Vera, ël cristian a rispeta la lege e j'autorità, ma mach ant la mzura che lolì a contravniss pa a lòn ch'a stabiliss Gesù Crist, përchè, pr'ël cristian, Gesù Crist, second la dotrin-a dlë Scriture Sante, a l'é l'autorità pì granda, cola ch'a ven prima 'd tute j'àutrem la régola 'd soa fé e 'd soa condòta. Lolì, contut, an ësto mond a peudo pa tolerelo chi, an ësto mond, a pretend compléta sogession e conformità.

Pì 'd lon, a esist n'àutr podèj d'opression, ëd sicur gropà al prim, ch'a peul nen toleré ij cristian, e lolì a livel ëspiritual. Ël cristian, an efet, "a dësturba" Sàtana, "ël prinsi 'd cost mond" (Gioann 12:31). Sàtana a dòmina tanta gent (ànime e còrp) an còst mond, e a contròla le fòrse spirituaj dla gramissia. Sàtana a l'é bin andafarà a porté 'd dann, ij pì grev possibil, a lòn che Nosgnor a fà, a Soe creature, a tut lòn ch'a l'é bon. A l'é pa na sorprèisa. Ël cristian a l'é na përson-a ch'a l'é stàita rancà via da la dominassion ëd Sàtana. L'apòstol Pàul a scriv parèj ai cristian d'Éfeso: "A-i era 'n temp che vojàutri i j'ere coma mòrt për motiv ëd vòstra disubidiensa e ij tanti vòstri pecà. I l'avìe pijà l'andi 'd vive ant ël pecà, second ch'as costuma an ës mond-sì, e i scotave mach ël diav, ch'a l'é 'l cap ëd le potense dël mond invisìbil. A l'é chiel lë spirit ch'as dà tant da fé ancheuj ant ij cheur ëd coj ch'as arfuso 'd fé ubidiensa a Nosgnor. Tuti nojàutri na vòta i vivìo 'dcò parèj: i seguitavo mach j'anvìe passionaj e j'inclinassion ëd nòstra natura 'd pecator. I j'ero 'd natura l'oget ëd l'ira 'd Nosgnor, tanme tuti j'àutri" (Efesin 2:1-3).

Rancà via dal domini 'd Sàtana e destinà a la salvëssa eterna, adess l'òm o la fomna ch'a l'é dventà cristian-a, a serv Gesù Crist, ch'a l'é 'l nemis pì grand ëd Sàtana. Gesù a l'é angagiasse (e a l'avrà 'n bon ésit) a campelo fòra da cost mond e a butelo an derota. Pensevene antlora che Sàtana a veuja "lassé an pas" ël cristian génit? Nò, ma a farà 'd tut për buteje 'dnans d'antrap. 

Sàtana a sarà butà 'n derota, ma antant a fà 'd dani. Voriene sté da la banda d'un ch'a sarà 'd sicur butà 'n derota?

Sti-sì a son mach d'esempi an general, ma é-lo ch'a l'é nen "lògich" che ij cristian a sio përseguità an tante manere, daspërtut, con ëd métod ora sutij ora ciàir, për neutraliseje e dësbleje? Nòstr test a 'rleva 'dcò ij cas che n'òm o na fomna a sia l'ùnich cristian ant na famija d'arviros a Nosgnor, e che coj ëd soa ca (ch'a servo d'àutri signor) a lo përseguito, contravnisend fin-a ai sentiment pì 'd base 'd solidarietà për na famija. Gnun-e ilusion: cora che Sàtana a dòmina 'd ment e 'd cheur, chiel a-j pòrta a esse sensa scrupoj contra tuti coj ch'a-j sio d'antrap.

"I sareve pijà an òdio da tuti an càusa 'd mè nòm". Gesù a dis: "Arcordeve 'd lòn ch'i l'hai dive, che 'l sërvent a l'é nen pì 'important che sò padron. S'a l'han përseguità mi, a përseguitran ëdcò vojàutri; S'a l'han scotà mia paròla, a scotran ëdcò la vòstra" (Gioann 15:20). É-lo che tut sossì av sbaruva? Vera, a-i é gnun ch'a sìa san ëd ment ch'a veuja e gòda d'esse përseguità e, s'a peul, a serca dë schivié tut lòn ch'a podrìa causeje 'd sagrin e 'd patiment. Cole ch'a son, contut, "j'alternative" a la përsecussion? Arneghé Nosgnor Gesù Crist e "vive an pas", e fin-a esse arcompensà pr'avèilo fàit? J'é-lo 'd conveniensa? 

Gnun-e ilusion: tuti nojàutri i vivoma ant un mond ch'a l'é "an ëstat ëd guèra" an na manera o n'àutra. Da cola banda vorsom-ne sté? Gnun a peul diciaresse neutral an ësta guèra. Le forse dl'opression e dla gramissia, bele ch'a sio arogant e ch'a penso 'd podèj nen esse batùe, a dureran pa. Sté da la banda dël Crist a peul esse motobin malfé, ma, a la fin, ël vincitor a sarà 'l Crist, la giustissia e l'amor a vinceran. A l'é parèj, antlora, ch'i stoma da soa banda e ch'i combatoma con chiel e për chiel. A l'é necessari resiste e përsiste. Bele s'i dovrìo esse rablà 'dnans a 'd tribunaj, i l'oma pa da sagrinesse, përché a sarà Nosgnor medésim ch'an darà 'd sugeriment a riguard ëd còsa dì e i rendroma testimoniansa a Chiel, ch'a l'é la vrità.

Gesù a l'ha pa stërmà ai sò prim dissépoj le dificoltà ch'a-j sarìo andaje 'ncontra ansasendje dapress. Ant l'istessa manera chiel a l'avìa pa stërmaje che chiel midem a sarìa stait ciapà, suplissià e massà 'd manera violenta. A sarìa, contut, ëdcò arsussità e a l'avrìa trionfà an sle fòrse dël mal e dla mòrt. Ëd Gerusalem a-i na sarìa pì stàita pera 'n sù pera, ma la comunità cristian-a a sarìa salvasse dësbergiairandse për tut ël mond a porté la Paròla dl'Evangel.

PREGHIERA

Nosgnor! I veuj pa sbaruveme e demoraliseme quand ch'it ëm ciame a rende testimoniansa a tò vangel an ësto mond con la paròla e l'esempi. Cost mond a l'é 'l tò e ij tò nemis a na saran campà fòra: a l'é sicur! Dame mach la fòrsa ch'i l'hai da manca për fé front a minca dificultà, conform a toe promësse. Dame la fe 'd vardé sèmper anans, anvers a toa vitòria final, che gnente e gnun a podrà pì nen buteje d'antrap. Amen. 
Neuv sermon subalpin
Pàul Castlin-a